Jégkorongblog » Már Bettman sem tagadja a Las Vegas-i bővítést
Már Bettman sem tagadja a Las Vegas-i bővítést
miklossy 2014. dec. 10. szerda, 12:05
Attörés történt az NHL kommunikációjában a klubtulajdonosok hétfői igazgatótanácsi ülését követően. A lámpa sárgára váltott a nevadai város előtt.
Időről időre felmerül az NHL következő bővítési hulláma, a legesélyesebb a jelöltek között Seattle, Quebec City, Toronto mellett Las Vegast emlegették a pletykák. Az esélyek folyton változtak, egy valami képviselte az állandóságot: Gary Bettman elnök mindvégig tagadta, hogy közvetlenül napirenden lenne a bővítés. Nos, a hétfői tulajdonosi összejövetel után ez alaposan megváltozott, hiszen a ligaelnök maga jelentette be, hogy William Foley, egy esetleges Las Vegas-i csapat jövőbeni tulajdonosa engedélyt kapott a tulajdonosoktól arra, hogy felmérje a jövőbeni nevadai NHL-csapat iránti piac igényt és támogatási lehetőségeket.
Bettman természetesen azonnal hozzátette: “Nagyon kérek mindenkit, ne lásson ebbe bele többet annál, mint amiről valójában szó van. Az egyetlen célunk, hogy ebben az egyedi esetben megadjuk Foley úrnak az engedélyt, hogy a szezon során mérje fel a piac támogatását.”
Amint az sejthető volt, Bettman szavai azonnal megértő fülekre találtak, a Globe and Mail egyik szakírója alig néhány órával a bejelentés után már arról írt twitterén, hogy a pletykák szerint még az év vége előtt bejelenthetik az új NHL-csapatot. Ez nyilván odébb van még, hiszen bár csábító a gondolat, hogy az NHL legyen az első major liga, amely megveti a lábát a világ szórakoztatóipari fővárosában. Egyelőre erősen kétséges, hogy megvan-e ehhez az a stabil szurkolói háttér, amely hosszú távon is el tudna tartani ott egy NHL-es csapatot.
Cimkék: Bettman, bővítés, Las Vegas, NHL